Obrazloženje
Prijedloga Odluke o sprječavanju odbacivanja otpada na području Grada Opatije


PRAVNA OSNOVA 

Zakonom o gospodarenju otpadom („Narodne novine“ broj 84/21 i 142/23) uređuju se, između ostalog, mjere u svrhu zaštite okoliša i ljudskoga zdravlja sprječavanjem ili smanjenjem nastanka otpada, smanjenjem negativnih učinaka nastanka otpada te gospodarenja otpadom, smanjenjem ukupnih učinaka uporabe sirovina i poboljšanjem učinkovitosti uporabe sirovina te povećanjem recikliranja i ponovnog korištenja reciklata, što je nužno za prelazak na kružno gospodarstvo i osiguranje dugoročne konkurentnosti Republike Hrvatske i Europske unije.

Odredbom članka 113. Zakona o gospodarenju otpadom propisano je da predstavničko tijelo jedinice lokalne samouprave donosi odluku o sprječavanju odbacivanja otpada koja sadrži mjere sprječavanja protuzakonitog odbacivanja otpada i mjere uklanjanja protuzakonito odbačenog otpada, uključujući i kad je to primjenjivo, mjere uklanjanja naplavljenog morskog otpada. Predmetne mjere uključuju evidentiranje lokacija protuzakonito odbačenog otpada te uspostavu sustava zaprimanja obavijesti o odbačenom otpadu.

Usporedive odredbe vezane uz donošenje odluke o sprječavanju odbacivanja otpada sadržavao je i ranije važeći Zakon o održivom gospodarenju otpadom („Narodne novine“ broj 94/13, 73/17, 14/19, 98/19 i 84/21). Na temelju odredbi predmetnog Zakona, Gradsko vijeće Grada Opatije donijelo je na svojoj sjednici održanoj 26. travnja 2018. godine Odluku o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Opatije („Službene novine Primorsko-goranske županije“ broj 12/18, u daljnjem tekstu: Odluka). Ovim Prijedlogom općeg akta nastavlja se kontinuitet ove regulative na lokalnoj razini.

ANALIZA STANJA 

Budući je od dana donošenja ranije Odluke iz 2018. godine izmijenjen zakonski propis koji ujedno predmetnu materiju regulira na usporediv ali i deliberatoran način, to se radi prilagodbe u nomotehničkom i formalnom smislu predlaže donijeti potpuno novi opći akt kojim bi se, uskladili zakonski pojmovi i regulirani postupci. Novi opći akt bi ujedno bio lakše čitljiv prosječnom korisniku, a ujedno se u isti može ugraditi mehanizme za sprječavanje protuzakonitog odbacivanja otpada i uklanjanja protuzakonito odbačenog otpada za koje je terenska praksa pokazala da daju pozitivne rezultate. 

Prijedlogom nove odluke mijenja se i sam naziv općeg akta budući je važećim Zakonom o gospodarenju otpadom propisano da predstavničko tijelo jedinice lokalne samouprave donosi „odluku o sprječavanju odbacivanja otpada“. Dio samog sadržaja odredbi u Prijedlogu se zadržava kako je taj sadržaj bio ranije reguliran Odlukom iz 2018. godine (preuzet iz tadašnje regulative Zakona o održivom gospodarenju otpadom), a budući da se taj dio regulative odnosi na postupanje komunalnog redarstva prilikom protuzakonitog odbacivanja otpada. To iz razloga što Zakon o gospodarenju otpadom ne sadrži takve odredbe pa bi akt bez istih bio nepotpun i neprimjenjiv, a samo postupanje nije regulirano drukčije nego li postupanje komunalnog redarstva u materiji komunalnog reda. Takva praksa utvrđena je i kod drugih jedinica lokalne samouprave koje ovakav opći akt donose temeljem odredbe članka 113. Zakona o gospodarenju otpadom, sve iz razloga što je uočeno da zakonski propis nije ovu materiju potpuno i funkcionalno regulirao.

OBRAZLOŽENJE PRIJEDLOGA AKTA

Prijedlog odluke razlikuje dvije vrste mjera:
1. Mjere sprječavanja protuzakonitog odbacivanja otpada podrazumijevaju:
·  različite preventivne mjere usmjerene na smanjenje slučajeva u kojima bi dolazilo do protuzakonitog odbacivanja otpada.
2. Mjere uklanjanja protuzakonito odbačenog otpada podrazumijevaju:
· mjere i postupke za uklanjanje već odbačenog otpada,
· mjere i postupke za uklanjanje naplavljenog morskog otpada.

Prijedlog sadrži već postojeće mjere za sprečavanje protuzakonitog odbacivanja otpada kako slijedi:
- distribucija letaka, informativnog materijala te objava na mrežnim stranicama pružatelja javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom (trgovačko društvo KOMUNALAC d.o.o.) o pravilnom načinu zbrinjavanja svih vrsta otpada, a posebice o načinu zbrinjavanja krupnog (glomaznog) otpada, električnog i elektroničkog otpada, problematičnog otpada, građevinskog otpada, automobilskih guma, zelenog rezanog otpada i biorazgradivog i miješanog komunalnog otpada, s naznakom telefonskih brojeva trgovačkog društva KOMUNALAC d.o.o. Jurdani na kojima se mogu dobiti sve informacije o pravilnom zbrinjavanju svih vrsta otpada, 
-vođenje informatičke evidencije o osobama koje nisu s trgovačkim društvom KOMUNALAC d.o.o., po obavijesti, sklopile ugovor o pružanju javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom, kao i prikupljanje informacija o tome gdje te osobe odlažu otpad,
-uspostava sustava video nadzora lokacija poluukopanih spremnika za otpad na području Grada Opatije radi nadzora protuzakonitog odbacivanja otpada na lokaciji istih ili okruženju istih, uspostava videonadzora radi nadzora protuzakonitog odbacivanja otpada u okoliš,
– postavljanje fizičkih prepreka kojima se onemogućuje pristup na određene lokacije koje su poticajne ili su korištene za protuzakonito odbacivanje otpada (rampe, barijere, ograde i slično).

Mjere za sprječavanje protuzakonitog odbacivanja otpada od posebne su važnosti budući podrazumijevaju mjere kojima se nastoji djelovati ponajprije preventivno, odnosno da do pojave protuzakonitog odbacivanja otpada uopće niti ne dođe. 

Prijedlog Odluke sadrži također i već uspostavljene mjere uklanjanja otpada koji protivno pozitivnim propisima bude odbačen, no predlaže se i dio novih mjera:
-uspostava sustava za zaprimanje obavijesti o protuzakonito odbačenom otpadu,
-provođenje terenskog nadzora od strane komunalnog redarstva radi utvrđivanja postojanja protuzakonito odbačenog otpada,
-uspostava sustava informatičkog evidentiranja lokacija protuzakonito odbačenog otpada na području Grada Opatije,
-zaprimanje informacija građana o protuzakonitom odbacivanju otpada te počinitelju javnom objavom putem mrežnih stranica Grada ili drugih javnih komunikacijskih kanala,
[bookmark: _Hlk214284353]-određivanje nagrade za dostavu informacije o počinitelju protuzakonitog odbacivanja otpada.

Od novih mjera koje se predlažu valja istaknuti dvije i to:
-zaprimanje informacija građana o protuzakonitom odbacivanju otpada te počinitelju javnom objavom putem mrežnih stranica Grada ili drugih javnih komunikacijskih kanala te
-određivanje nagrade za dostavu informacije o počinitelju protuzakonitog odbacivanja otpada.
Ove dvije nove predložene mjere uspostavljaju sustav suradnje s građanima koji potencijalno imaju saznanja o protuzakonitom odbacivanju otpada i to na način da se od građana traži dobrovoljno davanje informacija s ciljem da se protuzakonito odbačen otpad otkloni na trošak osobe koja je protuzakonito odbacivanje izvršila te kako bi se takvo štetno postupanje sankcioniralo, a u buduće i preveniralo. Takvo traženje podataka predlaže se kao mogućnost i putem mrežnih stranica ili drugih komunikacijskih kanala Grada Opatije (primjerice objavom poziva za dostavu poznatih informacija Gradu Opatiji) radi većeg domašaja prema osobama koje bi mogle imati saznanja, naravno uz poštivanje drugih pozitivnih propisa o zaštiti osobnih podataka. Svrha ove mjere nije javno izlaganje podataka o počinitelju već isključivo poziv prema trećim osobama koje bi se pozivalo da se obrate službenim kanalima komunikacije prema Gradu Opatiji radi dostave poznatih informacija. Potencijalno određivanje nagrade za dostavu informacije se kao mjera predlaže za slučajeve kada drugih opcija nema radi sprječavanja protuzakonitog odbacivanja otpada na određenim lokacijama gdje je takvo postupanje nažalost učestalo što zahtjeva dakle i strože mjere postupanja. Prijedlogom se regulira i mjera određivanje nagrade za dostavu informacije.

Posebno valja naglasiti kako je način uklanjanja protuzakonito odbačenog otpada na površini javne namjene propisan Odlukom o komunalnom redu. Također su određene lokacije (vrste nekretnina) kao primjerice pomorsko dobro i sl., regulirane posebnim propisima.

Protuzakonito odbačen otpad uklonit će se predajom tog otpada ovlaštenoj osobi za gospodarenje tom vrstom otpada. Obveznik uklanjanja protuzakonito odbačenog otpada je osoba koja je protuzakonito otpad odbacila, vlasnik nekretnine, posjednik nekretnine, odnosno osoba koja upravlja određenim područjem (dobrom). Ako temeljem rješenja komunalnog redara, u određenom roku, otpad ne ukloni osoba koja je bila obvezna otpad ukloniti, uklanjanje protuzakonito odbačenog otpada izvršiti će Grada Opatija ukoliko to nije protivno kakvim izričitim odredbama pozitivnih propisa (primjerice čl. 141 Kaznenog zakona – narušavanje doma i poslovnog prostora, odnosno neovlašteno prodiranje u zatvoreni ili ograđeni pripadajući prostor doma ili poslovnog prostora). Pri tom će Grad Opatija imati pravo tražiti od obveznika uklanjanja otpada naknadu troškova za takvo izvršeno uklanjanje. Grad Opatija će u svakom slučaju morati o svom trošku  ukloniti nepropisno odbačeni otpad ukoliko obveznik uklanjanja otpada u pojedinim slučajevima nije poznat.

U slučajevima kada nenovčane obveze uklanjanja protuzakonito odbačenog otpada ne može izvršiti Grad Opatija putem trećih osoba ili je isto neprikladno za postizanje svrhe izvršenja, prisilno izvršenje nenovčane obveze obveznika izvršiti će se novčanom kaznom, a kakva regulativa je uspostavljena odredbom članka 142 Zakona o općem upravnom postupku („Narodne novine“ broj 47/09, 110/21). Takve se novčane kazne mogu kumulirati te izricati više puta unutar utvrđenog, odnosno propisanog zakonskog raspona. Ovim prijedlogom su ispoštovani takvi propisani rasponi te regulirani u postocima maksimalnog iznosa novčane kazne.

Prijedlogom su propisane i najviše prekršajne novčane kazne prema članku 33. Prekršajnog zakona („Narodne novine“ broj 107/07, 39/13, 157/13, 110/15, 70/17, 118/18, 114/22) za obveznike uklanjanja protuzakonito odbačenog otpada. Za pravnu osobu to je novčana kazna u  iznosu od 1.320,00 EUR-a, za fizičku osobu obrtnika i osobu koja obavlja drugu samostalnu djelatnost u svezi prekršaja počinjenog u vezi s obavljanjem obrta ili druge samostalne djelatnosti 660,00 EUR-a i za fizičku osobu 260,00 EUR-a.

FINANCIJSKI UČINAK

Prijedlogom se ne utječe na sam proračun budući su sredstva nadzora financirana iz redovnih aktivnosti, a eventualne naplaćene kazne mogu povećati sredstva proračuna.

FORMALNOSTI

O ovom prijedlogu Odluke provest će se savjetovanje sa zainteresiranom javnošću u trajanju od 30 dana te će se sastaviti izvješće o provedenom javnom savjetovanju.



U Opatiji, kolovoz 2026. godine

GRADONAČELNIK
Fernando Kirigin, mag.oec., v.r.



Na temelju članka 113. Zakona o gospodarenju otpadom („Narodne novine“ broj 84/21 i 142/23) i članka 29. Statuta Grada Opatije („Službene novine Primorsko-goranske županije“ broj 49/23) Gradsko vijeće Grada Opatije, na sjednici održanoj dana_______2026. godine, donijelo je


O D L U K U
o sprječavanju odbacivanja otpada na području Grada Opatije

1. OPĆE ODREDBE

Članak 1.
(1) Ovom Odlukom reguliraju se mjere sprječavanja protuzakonitog odbacivanja otpada i mjere uklanjanja protuzakonito odbačenog otpada, uključujući i kad je to primjenjivo, mjere uklanjanja naplavljenog morskog otpada.

Članak 2.
(1) Protuzakonito odbačenim otpadom, u smislu ove Odluke, smatra se otpad koji nije odložen u skladu s podzakonskim aktima Grada Opatije i drugim pozitivnim propisima, na propisani način u spremnike ili druga propisana mjesta, već je jednostavno odbačen u okoliš, bio isti uređen ili prirodan.

2. MJERE SPRJEČAVANJA PROTUZAKONITOG ODBACIVANJA OTPADA

Članak 3.
(1) Mjere sprječavanja protuzakonitog odbacivanja otpada su:
1.distribucija letaka, informativnog materijala te objava na mrežnim stranicama pružatelja javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom (trgovačko društvo KOMUNALAC d.o.o. Jurdani) o pravilnom načinu zbrinjavanja svih vrsta otpada, a posebice o načinu zbrinjavanja krupnog (glomaznog) otpada, električnog i elektroničkog otpada, problematičnog otpada, građevinskog otpada, automobilskih guma, zelenog rezanog otpada i biorazgradivog i miješanog komunalnog otpada, sa naznakom telefonskih brojeva trgovačkog društva KOMUNALAC d.o.o. Jurdani na kojima se mogu dobiti sve informacije o pravilnom zbrinjavanju svih vrsta otpada, 
2.vođenje informatičke evidencije o osobama koje nisu s trgovačkim društvom KOMUNALAC d.o.o. Jurdani, po njihovoj obavijesti, sklopile ugovor o pružanju javne usluge prikupljanja miješanog komunalnog otpada i biorazgradivog komunalnog otpada, kao i prikupljanje informacija o tome gdje te osobe odlažu otpad,
3.uspostava sustava video nadzora lokacija poluukopanih spremnika za otpad na području Grada Opatije radi nadzora protuzakonitog odbacivanja otpada na lokaciji istih ili okruženju istih, uspostava videonadzora radi nadzora protuzakonitog odbacivanja otpada,
4. postavljanje fizičkih prepreka kojima se onemogućuje pristup na određene lokacije koje su poticajne ili su korištene za protuzakonito odbacivanje otpada (rampe, barijere, ograde i slično).


3. MJERE UKLANJANJA PROTUZAKONITOG ODBACIVANJA OTPADA

Članak 4.
(1) Mjere uklanjanja protuzakonitog odbacivanja otpada su:
1.uspostava sustava za zaprimanje obavijesti o protuzakonito odbačenom otpadu,
2.provođenje terenskog nadzora od strane komunalnog redarstva radi utvrđivanja postojanja protuzakonito odbačenog otpada te identiteta osobe koja je odbacivanje izvršila, donošenje rješenja radi uklanjanja protuzakonito odbačenog otpada,
3.uspostava sustava informatičkog evidentiranja lokacija protuzakonito odbačenog otpada na području Grada Opatije,
4.zaprimanje informacija građana o protuzakonitom odbacivanju otpada te identitetu osobe koja je odbacivanje izvršila javnom objavom putem mrežnih stranica Grada Opatije ili drugih javnih komunikacijskih kanala,
5. određivanje nagrade za dostavu informacije o počinitelju protuzakonitog odbacivanja otpada.

(2) Mjere i postupci za uklanjanje naplavljenog morskog otpada, osim mjera navedenih u stavku 1. ovog članka, podrazumijevaju obvezu utvrđivanja postojanja nadležnosti za postupanje drugih javnopravnih tijela na pomorskom dobru. Ukoliko postoji nadležnost za postupanje drugog javnopravnog tijela na pomorskom dobru u pogledu naplavljenog morskog otpada, komunalno redarstvo obavijestiti će nadležno javnopravno tijelo radi uklanjanja otpada.

Članak 5.
(1) Grad Opatija će zaprimanje obavijesti o protuzakonito odbačenom otpadu vršiti putem postojećih komunikacijskih kanala.
(2) Obavijesti o protuzakonito odbačenom otpadu moći će se dostavljati na popunjenom obrascu na adresu elektroničke pošte: komunalno.redarstvo@opatija.hr, osobno predajom popunjenog obrasca u pisarnici Grada Opatije ili putem pošte Upravnom odjelu Grada Opatije nadležnom za poslove komunalnog gospodarstva, Opatija, Maršala Tita 3.
(3) Obrazac prijave o protuzakonito odloženom otpadu može se preuzeti na mrežnoj stranici Grada Opatije ili u pisarnici Grada Opatije.
(4) Obaviješću o protuzakonito odbačenom otpadu smatrati će se i svi drugi oblici dostave informacije u pisanom obliku.

Članak 6.
(1) Radi uklanjanja protuzakonito odbačenog otpada, komunalni redar rješenjem nalaže uklanjanje tog otpada osobi koja je protuzakonito odbacivanje izvršila ako je ista poznata, vlasniku nekretnine na koju je otpad odbačen, odnosno posjedniku nekretnine ako vlasnik nije poznat, odnosno osobi koja sukladno posebnom propisu upravlja određenim područjem (dobrom), ako je otpad protuzakonito odbačen na tom dobru.
(2) Rješenjem iz stavka 1. ovog članka određuje se: lokacija odbačenog otpada, vrsta otpada, procijenjena količina odbačenog otpada u m3, obveznik uklanjanja otpada te obveze obveznika da otpad ukloni predajom tog otpada osobi za gospodarenje tom vrstom otpada u roku koji ne može biti dulji od 15 (slovima: petnaest) dana od dana zaprimanja rješenja.
(3) Ako komunalni redar utvrdi postojanje opravdane sumnje da je otpad nepropisno odložen na nekretnini, a obveznik uklanjanja ne dopušta pristup radi utvrđivanja činjeničnog stanja u svezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove ili drugog nadležnog javnopravnog tijela radi pristupa nekretnini u svrhu utvrđivanja činjenica.
(4) Protiv rješenja iz stavka 1. ovog članka može se izjaviti žalba nadležnom Upravnom odjelu za prostorno uređenje, graditeljstvo i zaštitu okoliša Primorsko-goranske županije.
(5) Ako se obveznik uklanjanja otpada ne može utvrditi ili ako komunalni redar utvrdi da obveza utvrđena stavkom 1. ovog članka nije izvršena u određenom roku, Grad Opatija izvršiti će obvezu iz rješenja o svom trošku te osigurati uklanjanje otpada predajom ovlaštenoj osobi za gospodarenje tom vrstom otpada.
(6) Grad Opatija ima pravo na naknadu troškova uklanjanja otpada od obveznika uklanjanja otpada ako je on poznat, odnosno ako se naknadno utvrdi identitet.

Članak 7.
(1) O korištenju mjere iz članka 4., stavka 1., podstavka 5. u pojedinom slučaju odlučuje Grad Opatija posebnom odlukom Gradonačelnika.
(2) Odlukom iz stavka 1. Grad Opatija će dodijeliti nagradu osobi koja kumulativno dostavi:
a) točan i nedvojbeni podatak o počinitelju koji omogućava nedvojbenu identifikaciju počinitelja (ime i prezime počinitelja, tvrtku počinitelja, registarsku oznaku počinitelja ili drugi nedvojbeni identifikacijski podatak),
b) dokaz o protuzakonito odbačenom otpadu od strane počinitelja (fotografiju, video snimak, potpisanu izjavu kao svjedoka ili drugi dokaz) koji protuzakonito odbacivanje otpada nedvojbeno dovodi u svezu s počiniteljem,
c) svoju pisanu izjavu i obvezu da će po potrebi svjedočiti u pokrenutim postupcima protiv počinitelja o kojima je dostavljen točan i nedvojbeni podatak.
(3) Odlukom iz stavka 1. Grad Opatija dodijeliti će nagradu osobi iz stavka 2. u najvišem iznosu od 250,00 EUR-a.

Članak 8.
(1) Mjere i postupci za uklanjanje protuzakonito odbačenog otpada na površinama javne namjene kojima upravlja Grad Opatija propisani su Odlukom o komunalnom redu Grada Opatije.

Članak 9.
(1) Komunalni redar prisilit će obveznika uklanjanja otpada na ispunjenje obveze iz rješenja novčanom kaznom ako isti obvezu ne ispuni sam, ako izvršenje putem trećih osoba nije moguće ili je neprikladno za postizanje svrhe izvršenja.
(2) Novčana kazna iz stavku 1. izriče se sukladno propisu kojim je uređen upravni postupak i to u postotku od maksimalnog iznosa novčane kazne utvrđenog istim propisom kako slijedi:

	1. novčana kazna
	2. novčana kazna
	3. novčana kazna
	4. novčana kazna
	5. novčana kazna
	6. i svaka daljnja novčana kazna

	20%
	30%
	40%
	60%
	70% 
	80%





5. PREKRŠAJNE ODREDBE

Članak 10.
(1) Novčanom kaznom od 1.320,00 EUR-a kazniti će se za prekršaj pravna osoba za koju se rješenjem komunalnog redara, iz članka 6. ove Odluke, utvrdi da je obveznik uklanjanja protuzakonito odbačenog otpada.
(2) Novčanom kaznom od 260,00 EUR-a  kazniti će s odgovorna osoba u pravnoj osobi koja počini prekršaj iz stavka 1. ovog članka.

Članak 11.
(1) Novčanom kaznom od 660,00 EUR-a kazniti će se za prekršaj fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti za koju se rješenjem komunalnog redara, iz članka 6. ove Odluke, utvrdi da je obveznik uklanjanja protuzakonito odbačenog otpada.
(2) Novčanom kaznom od 260,00 EUR-a kazniti će se za prekršaj fizička osoba za koju se rješenjem komunalnog redara, iz članka 6. ove Odluke, utvrdi da je obveznik uklanjanja protuzakonito odbačenog otpada.

5. ZAVRŠNE ODREDBE

Članak 12.
(1) Sredstva za provedbu svih mjera sprječavanja nepropisnog odbacivanja otpada u okoliš i mjera za uklanjanje nepropisno odbačenog otpada u okoliš osiguravaju se u proračunu Grada Opatije.

Članak 13.
(1) Ova Odluka stupa na snagu osmog dana od dana objave u “Službenim novinama Grada Opatije“.
(2) Stupanjem na snagu ove Odluke prestaje važiti Odluka o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Opatije „Službene novine Primorsko-goranske županije“ broj 12/88.
(3) Postupci započeti po odredbama Odluka o mjerama za sprječavanje nepropisnog odbacivanja otpada i mjerama za uklanjanje otpada odbačenog u okoliš na području Grada Opatije „Službene novine Primorsko-goranske županije“ broj 12/88 dovršiti će se prema odredbama te Odluke.

KLASA: 351-01/26-01/7
URBROJ: 
Opatija, ___________ 2026.

